EURÓPSKA KOMISIA V Bruseli20. 5. 2022 JOIN(2022) 16 final SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Hongkong:























výročná správa za rok 2021















SPOLOČNÁ SPRÁVA EURÓPSKEMU PARLAMENTU A RADE OSOBITNÁ ADMINISTRATÍVNA OBLASŤ HONGKONG: VÝROČNÁ SPRÁVA ZA ROK 2021 Zhrnutie Od odovzdania Hongkongu Čínskej ľudovej republike (ČĽR) v roku 1997 Európska únia (EÚ) a jej členské štáty pozorne sledujú politický a hospodársky vývoj v Osobitnej administratívnej oblasti Hongkong (ďalej len „OAO Hongkong“). Komisia a vysoký predstaviteľ vydávajú v súlade so záväzkom prijatým voči Európskemu parlamentu v roku 1997 výročné správy o vývoji v Hongkongu. V uplynulých rokoch sa v rámci týchto správ kládol osobitný dôraz na uplatňovanie zásady „jedna krajina, dva systémy“ a na autonómiu Hongkongu stanovenú v základnom zákone. Táto dvadsiata štvrtá správa sa vzťahuje na rok 2021. Tento rok bol poznačený ďalším oslabovaním zásady „jedna krajina, dva systémy“, vykonávaním zákona o národnej bezpečnosti, prepracovaním volebného systému, potláčaním slobody tlače, rozpustením mnohých prodemokratických skupín občianskej spoločnosti vrátane odborových zväzov, ako aj ďalšími obmedzeniami prístupu na územie Hongkongu z dôvodu pandémie COVID-19. Výrazne sa zrýchlilo narúšanie vysokého stupňa autonómie a práv a slobôd Hongkongu, ktoré sa mali chrániť na základe spoločného vyhlásenia Číny a Spojeného kráľovstva minimálne do roku 2047. Rok 2021 sa začal hromadným zatknutím 55 prodemokratických aktivistov začiatkom januára a skončil sa voľbami do legislatívnej rady 19. decembra bez účasti opozície. V roku 2021 sa takisto začali prvé súdne konania na základe zákona o národnej bezpečnosti a došlo k prepracovaniu volebného systému, čo posilnila vyhláška týkajúca sa skladania sľubu slúžiaca na diskvalifikáciu prodemokratických členov okresnej rady zvolených v roku 2019. Hongkong sa vydal cestou autoritárstva: väčšina demokratických politikov je buď vo väzení, alebo v exile; mnohé organizácie občianskej spoločnosti sa rozpustili a viaceré medzinárodné mimovládne organizácie zavreli svoje pobočky v Hongkongu. Vykonávanie zákona o národnej bezpečnosti bolo ráznejšie, než sa čakalo. Rozsiahly charakter trestných činov podľa zákona o národnej bezpečnosti a prísnosť trestov stanovených v tomto zákone vyvolali vážne obavy a mali odrádzajúci účinok na uplatňovanie práv a slobôd, ktoré boli predtým chránené. Zvýšil sa trend autocenzúry v médiách, akademickej obci aj občianskej spoločnosti. Hoci sa úrad EÚ začiatkom roka stále stretával s rôznymi politickými kontaktmi a so zástupcami občianskej spoločnosti, koncom roka už tomu tak nebolo. Mnohí z nich už neboli ochotní udržiavať kontakt so zahraničnými diplomatmi, keďže sú si vedomí ustanovení o „kolúzii so zahraničnými silami“ podľa zákona o národnej bezpečnosti, ktorá môže viesť k trestom dlhodobého odňatia slobody.

Čínske orgány posilnili dohľad nad hongkonskými záležitosťami mnohými spôsobmi. V Kancelárii pre záležitosti Hongkongu a Macaa v Pekingu vytvorili dve nové oddelenia, ktoré vykonávajú dohľad nad národnou bezpečnosťou a propagandou. Styčný úrad ústrednej vlády Čínskej ľudovej republiky v Hongkongu bol viditeľnejší pri oslovovaní obyvateľov Hongkongu. Nezávislosť súdnictva zostala základným predpokladom udržania kľúčových práv a slobôd, úloha právneho štátu pri ochrane občianskych slobôd však bola ovplyvnená vykonávaním zákona o národnej bezpečnosti. Zatiaľ čo súdne konania a právna argumentácia môžu byť vo veľkej miere v súlade s postupmi zvykového práva, súdnictvo je menej liberálne a tolerantné vo veciach týkajúcich sa uplatňovania politických slobôd. Pretrvávala určitá dôvera v spôsobilosť a integritu sudcov, ako aj ich pripravenosť dodržiavať zásady právneho štátu. EÚ vyjadrila obavy v súvislosti s vývojom v Hongkongu verejne aj v súkromí. Vysoký predstaviteľ vydal v mene EÚ tieto vyhlásenia týkajúce sa Hongkongu: ü7. januára – vyhlásenie o hromadnom zatknutí osôb zapojených do prodemokratických primárnych volieb v júli 2020, ü11. marca – vyhlásenie o volebnom systéme, ü9. júna – vyhlásenie o zmenách volebného systému Hongkongu, ü20. decembra – vyhlásenie o voľbách do legislatívnej rady, ktoré sa konali 19. decembra 2021. Vyhlásenia hovorcu EÚ v súvislosti s Hongkongom: ü5. marca – vyhlásenie o možnej reforme volebného systému,

ü16. apríla – vyhlásenie o odsúdení prodemokratických aktivistov, ü23. júna – vyhlásenie o ukončení činnosti novín Apple Daily v Hongkongu, ü21. októbra – vyhlásenie o vylúčení demokraticky zvolených členov okresnej rady a o zužovaní priestoru pre občiansku spoločnosť. Zhoršovanie situácie v Hongkongu bolo takisto predmetom viacerých diskusií v Rade EÚ pre zahraničné veci. EÚ zintenzívnila koordináciu s podobne zmýšľajúcimi partnermi vo svojej reakcii na situáciu v Hongkongu, ako vyplýva z vyhlásenia skupiny G7 o reforme volebného systému z 12. marca. Počas roku 2021 bolo ochorenie COVID-19 v Hongkongu vo veľkej miere pod kontrolou, pričom sa zaviedlo niekoľko obmedzení, ako je zákaz zhromažďovania. Obmedzenia prístupu na územie Hongkongu sa stále viac sprísňovali a koncom roka boli rovnaké ako obmedzenia prístupu do Číny. Hranica s Čínou sa do konca roka opätovne neotvorila. V roku 2021 dosiahol Hongkong veľmi dobré hospodárske výsledky. Celosvetovo bol treťou najvýznamnejšou investičnou destináciou a šiestym najväčším obchodným hospodárstvom. Zatiaľ čo zahraniční zamestnanci odchádzali, prítomnosť spoločností z EÚ vzrástla za 12 mesiacov ku koncu júna o 3,5 %, pokiaľ ide o počet spoločností (na 1 614), a teda s výnimkou Číny tvorili aj naďalej najväčšiu podnikateľskú komunitu v Hongkongu. EÚ bola v roku 2021, po Číne a Taiwane, tretím najväčším partnerom Hongkongu v oblasti obchodu s tovarom. Za prvých deväť mesiacov roku 2021 hospodárstvo Hongkongu zaznamenalo medziročný nárast o 7 % . Hospodárstvo podporovali veľmi dobré výsledky v odvetviach obchodu a logistiky a vo finančnom sektore, zatiaľ čo odvetvia maloobchodu, dopravy a výstavby sa stále potýkali s náročným prostredím. Postavenie Hongkongu ako medzinárodného obchodného centra by sa však mohlo narušiť, ak bude Čína pokračovať v obmedzovaní iných ako čínskych zahraničných spoločností. Prinieslo by to aj nové výzvy, pokiaľ ide o globálnu konkurencieschopnosť, dostupnosť talentov a nedostatok pracovnej sily na trhu práce (podľa nedávneho prieskumu sa počet zamestnancov zahraničných spoločností v Hongkongu za dvojročné obdobie znížil o 4 %, teda o 20 000). I. Politický a spoločenský vývoj Rok 2021 bol poznačený výraznými prekážkami pre demokraciu a čoraz reštriktívnejším výkladom a oslabovaním zásady „jedna krajina, dva systémy“, čo bolo podporené zákonom o národnej bezpečnosti.

V prvých dňoch roku 2021 došlo k hromadnému zatknutiu 55 osôb s väzbami na prodemokratické hnutie vrátane významných politikov. Boli zadržaní za rozvracanie na základe zákona o národnej bezpečnosti po tom, ako sa zúčastnili na neformálnych prodemokratických primárnych voľbách v roku 2020. 47 z nich obvinili zo „sprisahania s cieľom spáchať trestný čin rozvracania“. Vysoký predstaviteľ vydal 7. januára v mene EÚ vyhlásenie k hromadnému zatknutiu osôb zapojených do prodemokratických primárnych volieb v júli 2020. Dňa 30. marca Celočínske zhromaždenie ľudových zástupcov zmenilo prílohy k základnému zákonu s cieľom prepracovať volebný systém Hongkongu. Tým sa ďalej oslabili už aj tak obmedzené demokratické prvky volebného systému a zabezpečilo sa, aby mohli provládne hlasy kontrolovať všetky úrovne štátnej správy – vládu, legislatívnu radu a volebnú komisiu. Vysoký predstaviteľ vydal 9. júna vyhlásenie o zmenách volebného systému Hongkongu. Volebná komisia sa rozšírila z 1 200 na 1 500 členov (v praxi má 1 448 prevažne provládnych členov). V septembri túto komisiu zvolilo 4 389 osôb, a teda volebná účasť dosiahla 89,77 %. Voliči zvolili len jedného samozvaného „protivládneho“ politika. Zloženie komisie a jej úloha sa zmenili. 117 kresiel vyhradených pre členov okresnej rady zaniklo. Vytvorili sa nové kreslá pre členov Politického poradného zhromaždenia čínskeho ľudu a hongkonských členov vybraných vnútroštátnych orgánov. Volebná komisia získala nové kontrolné právomoci, najmä vplyv vo voľbách takmer polovice členov legislatívnej rady. Prepracovaním volebného systému sa takisto zmenila veľkosť a zloženie legislatívnej rady. Celkový počet kresiel v legislatívnej rade sa zvýšil zo 70 na 90, pričom len 20 kresiel sa obsadzuje prostredníctvom priamych volieb (územné volebné obvody). 40 kresiel obsadili členovia volebnej komisie. 30 kresiel sa zachovalo ako funkčné volebné obvody a mali ich obsadiť provládni politici. Zaniklo päť superkresiel v legislatívnej rade, čím sa skončila jediná úspešná politická reforma od odovzdania. Voľby do legislatívnej rady, ktoré sa konali 19. decembra, boli prvými voľbami do legislatívnej rady od prijatia zákona o národnej bezpečnosti a prepracovania volebného systému. Dokopy sa na voľbách zúčastnilo 153 kandidátov v troch širokých skupinách volebných obvodov. Vo funkčných volebných obvodoch sa do volieb registrovalo 219 254 voličov a v územných volebných obvodoch 4 472 863 voličov. Siedme voľby do legislatívnej rady, ktoré sa pôvodne mali konať v septembri 2020, sa uskutočnili 19. decembra 2021. Boli to prvé takéto voľby od prijatia zákona o národnej bezpečnosti a zavedenia rozsiahlych zmien volebného systému. V priamo volených územných volebných obvodoch odovzdalo hlasovací lístok dokopy 1 350 680 voličov a volebná účasť dosiahla 30,2 %, čo je historicky najnižšia úroveň. V nepriamo volených funkčných volebných obvodoch odovzdalo hlasovací lístok 70 490 voličov, čo predstavuje volebnú účasť 32,22 %, a vo volebnom obvode novej volebnej komisie tak urobilo 1 426 voličov a volebná účasť dosiahla 96,28 %. Dokopy sa na voľbách zúčastnilo 153 kandidátov v troch širokých skupinách volebných obvodov. Len jednému samozvanému „protivládnemu“ poslancovi sa podarilo získať dostatok hlasov a obsadiť kreslo. Medzitým sa v dôsledku hromadných zatknutí v súvislosti s primárnymi voľbami v júli 2020 nemohlo na voľbách zúčastniť 47 prodemokratických kandidátov vrátane bývalých opozičných poslancov a predstaviteľov občianskej spoločnosti, keďže ich zadržiavali pre obvinenia na základe zákona o národnej bezpečnosti. Okrem toho sa na základe zmeny volebného systému zriadil výbor pre preverovanie oprávnenosti kandidátov s cieľom diskvalifikovať kandidátov vo voľbách do volebnej komisie, legislatívnej rady a vo voľbách predsedu výkonnej rady, ktorí sú považovaní za „nevlastencov“. Rozhodnutia prijaté po konzultácii s výborom pre národnú bezpečnosť by nepodliehali súdnemu preskúmaniu. Na základe tejto zmeny je takisto protizákonné vyzývať ľudí, aby odovzdali prázdny hlasovací lístok. Zákonom o zložení sľubu sa do zmeny volebného systému pridal ďalší prvok: vláda 23. februára schválila zákon o verejných funkciách (kandidatúra a nástup do funkcie) (rôzne zmeny) z roku 2021, v ktorom sa stanovila požiadavka, aby súčasní a budúci členovia okresných rád pri nástupe do funkcie skladali sľub. Zákon nadobudol účinnosť 21. mája. V dôsledku toho v júli odstúpila prvá skupina 214 členov okresnej rady po tom, ako sa v médiách začali objavovať informácie o tom, že vláda by mohla retroaktívne vymáhať platy a príspevky diskvalifikovaných členov. Od septembra orgány diskvalifikovali 49 prodemokratických členov okresnej rady zrušením platnosti ich sľubov, že budú dodržiavať základný zákon a vyjadrovať lojálnosť voči OAO, ktoré označili za „neúprimné“. Došlo k tomu údajne na základe názorov, ktoré vyjadrili v minulosti, čím sa potvrdila retroaktívna povaha vyhlášky. Týmto krokom sa zrušili výsledky volieb do okresnej rady z novembra 2019, v ktorých prodemokratickí kandidáti získali viac než 80 % kresiel a dosiahli absolútnu väčšinu v 17 z 18 okresných rád. Hovorca ESVČ vydal 21. októbra vyhlásenie o vylúčení demokraticky zvolených členov okresnej rady a o zužovaní priestoru pre občiansku spoločnosť.

V roku 2021 došlo k zániku účinnej politickej opozície v Hongkongu. Demokratická strana, Občianska strana a niekoľko ďalších strán sa zachovalo, ich postavenie sa však ďalej oslabovalo, keďže ich existencia bola spochybňovaná, pokiaľ neplnili úlohu „lojálnej opozície“. Tieto strany však nepostavili kandidátov vo voľbách do legislatívnej rady a väčšina vedúcich demokratických politikov mala zákaz kandidovať vo voľbách. Občianska zanietenosť, jediná „protivládna“ strana, ktorá zostala v legislatívnej rade v roku 2021, bola v septembri rozpustená. Aliancia za skutočnú demokraciu ukončila činnosť v auguste a Nová demokratická strana sa rozpustila v júni. Rok 2021 bol poznačený aj hlbokými zmenami v občianskej spoločnosti Hongkongu. Všetky veľké organizácie občianskej spoločnosti, ktoré neboli provládne, sa rozpustili z obáv v súvislosti so zákonom o národnej bezpečnosti, pričom niektorí aktivisti sa odvolali na ohrozenie osobnej bezpečnosti. Svoju činnosť ukončil Občiansky front pre ľudské práva, Záujmová skupina právnikov v oblasti ľudských práv v Číne, Hongkonská aliancia na podporu patriotických demokratických hnutí v Číne, Demokratická aliancia, miestna pobočka organizácie Amnesty International, ale aj študentské zväzy, odborové zväzy, mediálne skupiny, cirkevné skupiny. Dokopy sa rozpustilo viac než 50 organizácií. Mnohých z ich lídrov zatkli. Zrevidoval sa daňový zákonník s cieľom stanoviť, že žiadna skupina, ktorá podporuje a propaguje činnosti ohrozujúce národnú bezpečnosť alebo sa na nich zúčastňuje, by nebola uznaná ako charitatívna organizácia. Tak ako v Číne sa povolilo pokračovať v činnosti len organizáciám občianskej spoločnosti pôsobiacim v oblastiach, ktoré nespochybňujú vládu. Vláda OAO Hongkong potvrdila, že od občianskych nepokojov v roku 2019 bolo zatknutých viac než 10 000 osôb vrátane mnohých mladistvých. Podľa odhadov by súdne konania mohli trvať tri roky. Predsedníčka výkonnej rady Carrie Lamová vo svojom výročnom politickom prejave 6. októbra potvrdila, že sa zriadi „obrovská súdna sieň“ s cieľom zaoberať sa vecami týkajúcimi sa veľkého počtu žalovaných. Od júna 2020 bolo na základe zákona o národnej bezpečnosti a iných súvisiacich právnych predpisov k 31. decembru zatknutých približne 162 osôb vrátane bývalých prodemokratických aktivistov, opozičných poslancov, novinárov a akademických pracovníkov. Voči 99 z nich boli vznesené obvinenia. Extrateritoriálne ustanovenia zákona o národnej bezpečnosti boli naďalej dôvodom na obavy. Približne 30 aktivistov nachádzajúcich sa v zahraničí bolo údajne na zozname hľadaných osôb orgánov presadzovania práva. Bolo medzi nimi aj niekoľko osôb inej ako čínskej štátnej príslušnosti. V prípade prvého odsúdenia vo veci na základe zákona o národnej bezpečnosti sa vyniesol rozsudok v júli 2021. Súd uložil deväťročný trest za „podnecovanie k separatizmu“ a „účasť na teroristických aktivitách“. Hongkonské súdy vykladali zákon o národnej bezpečnosti prísne, hoci v zákone o národnej bezpečnosti sa uvádza, že ľudské práva sa budú rešpektovať a chrániť pri súčasnom zaisťovaní národnej bezpečnosti. Prepustenie na kauciu bolo výnimkou, a nie normou, a to napriek rozsudku súdu najvyššieho stupňa, v ktorom sa súdom nižšieho stupňa poskytla určitá voľnosť pri určovaní, či vziať žalovaných do vyšetrovacej väzby. Napríklad v prípade 47 prodemokratických aktivistov stíhaných v súvislosti s primárnymi voľbami prepustili na kauciu do konca roka 2021 len 14 z nich. Dlhé vyšetrovacie väzby, niekedy v izolácií, vzbudzovali čoraz väčšie obavy. Súd najvyššieho stupňa v rozhodnutí zo 14. decembra potvrdil, že norma prepustenia na kauciu v prípade podozrivých v súvislosti s ohrozovaním národnej bezpečnosti by sa mohla uplatňovať aj na obvinených na základe iných zákonov, pokiaľ sa uvedené činy považujú za činy, ktoré ohrozujú národnú bezpečnosť. Medzi ne by mohli patriť trestné činy uvedené v článku 23 základného zákona. Zákon o národnej bezpečnosti ovplyvnil aj systém vzdelávania na všetkých úrovniach. Úrad pre vzdelávanie v októbri vydal obežník, v ktorom poskytol usmernenia v súvislosti so zákonom o národnej bezpečnosti pre administratívu a vzdelávanie na školách s cieľom pomôcť školám „zaviesť opatrenia na zachovanie bezpečného a riadneho vzdelávacieho prostredia na školách a na podporu vzdelávania v oblasti národnej bezpečnosti“. Na základe zákona o národnej bezpečnosti sa orgánom takisto uložila požiadavka, aby posilnili dohľad v oblasti národnej bezpečnosti v spoločenských organizáciách, médiách a na internete, ako aj reguláciu v tejto oblasti.

Čoraz viac zahraničných podnikov vyjadrilo obavy v súvislosti s prehlbujúcou sa integráciou s Čínou. Politický vývoj mal vplyv na predvídateľnosť a celkové podnikateľské prostredie, čo ovplyvnilo schopnosť spoločností podnikať. Túto situáciu zhoršoval tlak na slobodný prístup k informáciám a riziko, že Čína prijme ďalšie zákony týkajúce sa Hongkongu vrátane napríklad právnych predpisov o boji proti doxingu, protisankciách, kybernetickej bezpečnosti, údajoch. V kontexte prebiehajúceho politického vývoja vzrástla emigrácia. Z oficiálnych údajov štatistického úradu zverejnených v auguste vyplynulo, že od polovice roka 2020 sa zaznamenal čistý odlev približne 89 200 obyvateľov. V septembri z oficiálnych štatistík vyplynulo, že v porovnaní s predchádzajúcim rokom klesol počet prvých tried na základných školách o 81. Mnohí občania Hongkongu odišli do Spojeného kráľovstva, ktoré 31. januára rozšírilo prisťahovalecké práva s cieľom umožniť osobám so statusom zámorských britských štátnych príslušníkov získať občianstvo. Podľa oficiálnych štatistík Spojeného kráľovstva bolo od 31. januára do 30. augusta 2021 podaných 88 900 žiadostí o vízum pre osoby so statusom zámorských britských štátnych príslušníkov, pričom sa nebrali do úvahy študentské víza. Medzi ďalšie hlavné destinácie patrili Austrália, ktorá pre občanov Hongkongu zaviedla víza na trvalý pobyt, ako aj Kanada, Spojené štáty a Taiwan. Hongkong čelil aj klesajúcej miere pôrodnosti. Podľa Úradu pre sčítanie obyvateľstva a štatistiku bola celková miera plodnosti nižšia ako miera obnovenia generácií. Predsedníčka výkonnej rady Carrie Lamová predniesla 6. októbra svoj piaty politický prejav pred legislatívnou radou. Medzi priority vlády patrila národná bezpečnosť a integrácia s Čínou. Oznámila vykonávanie článku 23 základného zákona, v ktorom sa uvádza, že OAO Hongkong prijme vlastné právne predpisy i) zakazujúce všetky činy vlastizrady, separatizmu, buričstva, rozvracania namiereného proti ústrednej vláde Čínskej ľudovej republiky alebo krádež štátnych tajomstiev; ii) zakazujúce politické aktivity zahraničných politických organizácií alebo orgánov v regióne; a iii) zakazujúce, aby politické organizácie alebo orgány v regióne nadväzovali vzťahy so zahraničnými politickými organizáciami alebo orgánmi. Predsedníčka výkonnej rady takisto zdôraznila dôležitosť zásady „vlasteneckého riadenia Hongkongu“. Oznámila zriadenie samostatného úradu pre kultúru a pre šport a uviedla, že sa prijmú právne predpisy o falošných správach a kybernetickej bezpečnosti. K 31. decembru Hongkong ohlásil 12 631 prípadov ochorenia COVID-19, čo malo za následok 213 úmrtí. Očkovacia kampaň sa rozbiehala pomaly. K 31. decembru dostalo dve dávky očkovacej látky 4 662 013 osôb a 387 074 osôb dostalo tri dávky. Obmedzenia sa postupne uvoľňovali, ale naďalej platilo obmedzenie počtu osôb, ktoré sa môžu zhromaždiť v rámci jednej skupiny. Medzi politické priority patrilo zachovanie prístupu „nula prípadov ochorenia COVID-19“ a opätovné otvorenie hranice s Čínou. Ústredná vláda nariadila Hongkongu prijať prísne politiky ako podmienku opätovného otvorenia hranice. Koncom novembra sa oznámilo, že v Hongkongu sa zavedie systém digitálneho sledovania podobný tomu, ktorý sa používa v Číne. Naopak, prístup do Hongkongu zo zahraničia bol čoraz ťažší. Prispelo to k relatívnej izolácii Hongkongu a vyvolalo otázky v súvislosti s jeho postavením medzinárodného centra v dlhodobom horizonte. Diskusie v Hongkongu o možných „cestovných bublinách“ neboli jednoznačné. V júni EÚ zaradila Hongkong do zoznamu krajín a území, s ktorými by sa mohlo uskutočňovať cestovanie, ktoré nie je nevyhnutné. Opatrenia, ktoré EÚ a členské štáty prijali v reakcii na zákon o národnej bezpečnosti v záveroch Rady prijatých v júli 2020, zostávajú v platnosti. Tento balík opatrení zahŕňal: ·preskúmanie politiky v oblasti azylu, migrácie, víz a pobytu a dohôd o extradícii, ·kontrolu a obmedzenie vývozu citlivého vybavenia, ·pozorovanie súdnych konaní, podporu občianskej spoločnosti, ·možnosť ďalších štipendií a akademických výmen, ·monitorovanie extrateritoriálneho vplyvu zákona a ·nezačatie žiadnych nových rokovaní s Hongkongom.

Tieto opatrenia sa vykonali v priebehu roka. EÚ vyjadrila obavy v súvislosti so situáciou v Hongkongu v rámci dialógu politických riaditeľov medzi EÚ a Čínou v januári 2021, v rámci strategického dialógu 28. septembra a počas telefonátu medzi predsedom Európskej rady Charlesom Michelom a čínskym prezidentom Si Ťin-pchingom 15. októbra. Práva, slobody a rovnosť príležitostí Zhoršenie situácie v oblasti práv, slobôd a rovnosti príležitostí malo priamy vplyv mnohé sektory spoločnosti. Komunita zahraničných novinárov a akademických pracovníkov sa zmenšovala. Politici a predstavitelia občianskej spoločnosti preukazovali veľkú neochotu stretávať sa so zahraničnými diplomatmi, a to sčasti vzhľadom na obvinenia z kolúzie so zahraničnými silami alebo z dôvodu súvisiacich podmienok kaucie. Orgány druhý rok po sebe odmietli udeliť povolenie na podujatie na pripomenutie násilného potlačenia protestov na námestí Tchien-an-men v roku 1989, pričom ako dôvod uviedli obavy týkajúce sa zdravia v súvislosti s pandémiou. 24 aktivistov, ktorí sa zúčastnili na pokojnej demonštrácii v roku 2020, bolo obvinených z „účasti na nedovolenom zhromaždení“. 21 z nich sa uložil trest odňatia slobody v trvaní od 4 do 24 mesiacov, pričom zvyšní aktivisti dostali podmienečný trest. Dňa 4. júna polícia preventívne zatkla lídra aliancie. Viacerí občania, ktorí prišli do Viktóriinho parku, kde sa v predchádzajúcich rokoch konala pokojná demonštrácia, boli takisto zatknutí. Múzeum 4. júna, ktoré desať rokov prevádzkovala aliancia, sa zatvorilo v júni po tom, čo Úrad pre potraviny a hygienu životného prostredia rozhodol, že múzeum nemá licenciu na verejnú zábavu. Polícia vykonala raziu v múzeu v septembri krátko po zadržaní lídrov aliancie. Hongkonské orgány prijali komplexné opatrenia na potlačenie podujatí na pripomenutie násilného potlačenia protestov zo 4. júna v iných oblastiach. Stĺp hanby, socha navrhnutá na pripomenutie násilného potlačenia protestov na námestí Tchien-an-men, bola odstránená zo svojho aktuálneho miesta na Hongkonskej univerzite po tom, čo univerzita vyzvala na jej odstránenie. Čínska univerzita v Hongkongu, Univerzita v Lingnane a Hongkonská mestská univerzita odvtedy nasledovali tento krok a z univerzitného areálu odstránili súvisiace umelecké diela. Verejné knižnice takisto odstránili knihy o násilnom potlačení protestov. V súlade so závermi Rady úrad EÚ a členské štáty dosiaľ zmonitorovali 81 súdnych pojednávaní vrátane prebiehajúceho súdneho konania vo veci 15 prodemokratických aktivistov obvinených z účasti na nedovolenom zhromaždení. Podľa spoločného vyhlásenia Číny a Spojeného kráľovstva si Hongkong zachoval svoj právny systém, ktorý vychádza zo zvykového práva, a je zmluvnou stranou Medzinárodného paktu o občianskych a politických právach. V základnom zákone sa stanovuje, že Medzinárodný pakt o občianskych a politických právach, ktorý sa vzťahuje na Hongkong, zostane v platnosti a bude sa vykonávať prostredníctvom hongkonských zákonov. Zavretie miestnych a regionálnych pobočiek organizácie Amnesty International v októbri 2021 potvrdilo, že Hongkong už nie je bezpečnou zónou pre aktivizmus v oblasti ľudských práv. V roku 2021 bola nepriaznivo zasiahnutá široká škála občianskych práv a základných slobôd: Sloboda médií sa zhoršila. V januári policajti na základe povolenia vykonali prehliadku v redakciách médií Stand News a Apple Daily a vyžiadali si dokumentáciu týkajúcu sa demokratických primárnych volieb z roku 2020. V júni redakciu novín Apple Daily zatvorili. Bývalí riaditelia a redaktori Apple Daily, ako aj tri spoločnosti, ktoré boli v minulosti spájané s týmto denníkom, boli na základe zákona o národnej bezpečnosti obvinení z kolúzie so zahraničím. Next Digital – materská spoločnosť Apple Daily – sa potýkala s problémami aj po tom, ako sa noviny prestali vydávať.

V decembri polícia vykonala raziu v redakcii nezávislého online média Stand News a zatkla sedem osôb spájaných s uverejnením materiálov podnecujúcich k vzbure. Dvaja bývalí šéfredaktori boli postavení pred súd a prepustenie na kauciu im bolo zamietnuté. Výmena zamestnancov v Rádiu a televízii Hongkongu (RTHK) a v televízii I-Cable ďalej poukázali na zvýšenú mieru autocenzúry. Práca asociácie hongkonských novinárov podliehala prísnemu dohľadu. Okrem miestnych médií to malo vplyv aj na prítomnosť zahraničných novinárov a spravodajských médií v Hongkongu. Prieskum o slobode tlače uverejnený v novembri 2021 poukázal na vysokú mieru znepokojenia v súvislosti s navrhovaným zákonom a falošných správach a s autocenzúrou. Pokračujúce nevysvetlené zamietnutia žiadostí o víza pre zahraničných novinárov preukázali, že ich pracovné podmienky sú čoraz obmedzenejšie. Viacerí významní novinári, komentátori a vysielatelia zrušili svoje programy alebo z Hongkongu odišli. Vládni predstavitelia okrem toho zaslali listy do medzinárodných médií, pričom ich obvinili zo zverejňovania „materiálov podnecujúcich k spáchaniu trestných činov“ a pohrozili im prijatím „nevyhnutných opatrení“. Nejasná formulácia a prísne vykonávanie zákona o národnej bezpečnosti poškodili slobodu prejavu. V roku 2021 bola autocenzúra čoraz rozšírenejšia. Malo to vplyv na právo na prístup ku kultúre, keďže cenzúra kultúrnej tvorby, filmov, kníh a médií bola vo všeobecnosti stále častejšia. Verejné knižnice stiahli približne 70 titulov. Vládna agentúra, ktorá organizuje Hongkonský knižný veľtrh, vydala upozornenia v súvislosti so zákonom o národnej bezpečnosti týkajúce sa piatich vystavených kníh. Filmový priemysel podliehal zvýšenému dohľadu. V júni isté kino zrušilo premietanie dokumentárneho filmu o protestoch z roku 2019 a distribútorovi filmu sa odňalo verejné financovanie. Legislatívna rada prijala zákon o filmovej cenzúre, podľa ktorého môže generálny tajomník priamo zakázať filmy, ktoré „sú v rozpore so záujmami Číny v oblasti národnej bezpečnosti“, vrátane filmov, ktoré sa v minulosti mohli v Hongkongu premietať. Pokiaľ ide o slobodu internetu, „zákon o boji proti doxingu“, teda vyhláška o ochrane osobných údajov z roku 2021, ktorá nadobudla účinnosť v októbri, vyvolala obavy v súvislosti s jej schopnosťou zamerať sa na občiansku spoločnosť. Rozsah právomocí, ktoré zákon priznáva orgánom, vzbudil znepokojenie veľkých internetových spoločností. Prístup k webovému sídlu, ktoré zdokumentovalo protesty z roku 2019, bol zablokovaný na žiadosť polície z dôvodu „doxingu“. V novembri predsedníčka výkonnej rady oznámila zámer „zaplátať medzery“ internetu prostredníctvom zákona o národnej bezpečnosti. Ako súčasť tohto úsilia v politickom prejave v októbri navrhla nové právne predpisy o kybernetickej bezpečnosti. Sloboda zhromažďovania podliehala obmedzeniam v dôsledku zákona o národnej bezpečnosti a pandémie COVID-19. Žiadosti o povolenie verejných zhromaždení sa od júla 2020 zamietajú. Verejné zhromaždenia viac než štyroch osôb sú zakázané od marca 2020. Občiansky front pre ľudské práva sa rozhodol nezorganizovať výročný pochod 1. júla pri príležitosti výročia odovzdania. Pokojná demonštrácia na pripomenutie násilného potlačenia protestov zo 4. júna, ktorú organizovala Hongkonská aliancia na podporu patriotických demokratických hnutí v Číne viac než 20 rokov, bola zakázaná na základe obáv o verejné zdravie. Sloboda združovania sa oslabila, pretože obe skupiny, ktoré boli najužšie späté s dvomi najznámejšími politickými demonštráciami v Hongkongu, sa tento rok rozpustili. Obe skupiny pred rozpustením čelili obvineniam z poberania „zahraničnej podpory“. V auguste bola aliancia vyzvaná, aby predložila dokumentáciu na základe článku 43 zákona o národnej bezpečnosti, a bola obvinená z pôsobenia ako „zahraničný agent“. Mnohí odboroví predáci sú vo väzení alebo čakajú na súdne konanie, pričom všetky „protivládne“ odborové zväzy sa v roku 2021 rozpustili. Rozpustili sa odborové zväzy z rôznych sektorov počnúc Profesijným zväzom učiteľov, čo bol najväčší odborový zväz učiteľov, a Konfederáciou odborových zväzov, čo bola najväčšia prodemokratická koalícia odborových zväzov. Medzi ďalšie odborové zväzy, ktoré sa v roku 2021 rozpustili, patrí Odborový zväz zamestnancov v oblasti odborných služieb finančných technológií, Všeobecný zväz zamestnancov farmaceutického sektora a sektora zdravotníckych pomôcok, Odborový zväz sektora služieb námornej dopravy, Odborový zväz nových médií, Odborový zväz lekárov v prvej línii, Odborový zväz nových štátnych zamestnancov a Všeobecný zväz hongkonských logopédov. Všeobecný zväz hongkonských logopédov pritiahol osobitnú pozornosť, pretože jeho členovia boli obvinení z podnecovania k nenávisti voči vláde prostredníctvom detských obrázkových kníh. Piatich vedúcich predstaviteľov tohto odborového zväzu zatkli.

Priemerný počet osôb vo vyšetrovacej väzbe v zariadeniach určených na zaistenie dosiahol v roku 2020 desaťročné maximum, pričom podľa výročnej správy oddelenia nápravných služieb narástol o 37 % z 1 436 na 1 962 osôb. Práva väzňov boli často oslabené vzhľadom na preplnenosť, a to najmä v zariadeniach vyšetrovacej väzby. Hlavná skupina na podporu práv väzňov, Wall-fare, sa rozpustila v septembri 2021. Ďalšie významné združenie poskytujúce podporu väzňom, 612 Humanitarian Relief Fund, ukončilo svoju činnosť a je predmetom vyšetrovania policajného oddelenia pre národnú bezpečnosť v súvislosti s „podozrením z porušovania hongkonského zákona o národnej bezpečnosti alebo iných hongkonských zákonov“. V Hongkongu naďalej neboli uznané zväzky osôb rovnakého pohlavia ani registrované partnerstvá, ale v prípade práv LGBTI osôb sa zaznamenal určitý pokrok. V júni súd prvého stupňa rozhodol, že vládna politika, ktorá odopiera párom rovnakého pohlavia právo na doplnenie nájomníkov a prevod vlastníctva dotovaného bývania, predstavuje nezákonnú diskrimináciu na základe sexuálnej orientácie. V októbri v súdnom konaní, ktoré predložil homosexuálny vdovec, vláda objasnila, že rôzne oddelenia nemajú zavedené žiadne politiky a usmernenia, ktoré by zakazovali poskytovanie služieb pri vybavovaní záležitostí súvisiacich s úmrtím manželom/manželkám zosnulého rovnakého pohlavia a nedovoľovali manželovi/manželke zosnulého rovnakého pohlavia požiadať o vystavenie úmrtného listu. V hlavných médiách prevládalo pozitívne zobrazenie LGBTI osôb, pričom prvý hongkonský televízny seriál určený pre široké publikum zachytávajúci homosexuálne vzťahy a manželstvo osôb rovnakého pohlavia The Gay Games, ktorý mal byť pôvodne uvedený v novembri 2022, bol odložený z dôvodu obáv spojených s cestovnými obmedzeniami súvisiacimi s pandémiou COVID-19. Predsedníčka výkonnej rady a ďalší provládni politici vyjadrili podporu seriálu. Každoročné podujatia Pink Dot a Dúhový pochod sa presunuli do vnútorných priestorov. Etnické menšiny tvorili 4 % osôb s trvalým pobytom v Hongkongu. Stretávali sa s diskrimináciou, najmä pokiaľ ide prístup k bývaniu, zdravotnej starostlivosti a ku kvalitnému vzdelávaniu. Vzhľadom na to, že často obsadzovali nízkokvalifikované pracovné miesta, boli obzvlášť zasiahnutí sociálnym vplyvom pandémie. Podľa odhadov jeden z troch členov tejto komunity žije v chudobe. Hongkong sa stále nestal signatárom Dohovoru o právnom postavení utečencov z roku 1951. Vláda má zavedenú politiku nepriznávania právneho postavenia utečenca ani neudeľovania azylu žiadnym osobám, ale prijala by žiadosti o ochranu na základe zásady zákazu vyhostenia alebo vrátenia pred vyhostením, vrátením alebo odovzdaním z Hongkongu v rámci mechanizmu jednotného preverovania. Podľa vlády v roku 2021 požiadalo o postavenie utečenca v Hongkongu 13 000 osôb. Podľa určitých odhadov bola miera schválených žiadostí v uplynulých 11 rokoch priemerne 1 %. Podľa existujúcich zákonov majú žiadatelia o ochranu zakázané pracovať. Vláda v apríli zmenila nový zákon o prisťahovalectve, ktorý nadobudol účinnosť v auguste. V zákone sa orgánom poskytli neobmedzené právomoci zabrániť obyvateľom a iným osobám vstúpiť do OAO alebo z neho odísť bez súdneho príkazu. Bezpečnostný úrad sľúbil, že predloží sekundárne právne predpisy s cieľom obmedziť túto právomoc na prichádzajúce lety, pričom sa zameria na neoprávnené prekročenie hraníc migrantmi, neposkytol však harmonogram. Starostlivosť o deti a starších ľudí bola aj naďalej závislá od zahraničných pracovníkov v domácnosti, najčastejšie z Filipín a Indonézie. Ich pracovné podmienky stále predstavovali problém, pretože podľa zákona boli povinní mať pobyt u svojich zamestnávateľov, čo niekedy sťažovalo ich ochranu pred zneužívaním. Obmedzenia prístupu do Hongkongu spôsobili nedostatok pomocníkov v domácnosti. S cieľom riešiť tento nedostatok vláda otvorila osobitné karanténne hotely pre pomocníkov v domácnosti, ale zmrazila ich minimálnu mzdu. Na základe vyhlásenia čínskej vlády pri pristúpení sa Protokol OSN o prevencii, potláčaní a trestaní obchodovania s ľuďmi na Hongkong neuplatňuje. Systém boja proti korupcii ostal odolný. Orgány, politickí predstavitelia a podnikatelia uznávajú, že na zachovanie silného postavenia Hongkongu ako medzinárodného obchodného centra je kľúčová transparentnosť. II. Hospodársky vývoj Hongkonské hospodárstvo bolo naďalej veľmi otvorené (pričom obchod s tovarom predstavoval približne 300 % HDP). Politická a hospodárska integrácia s Čínou sa prehĺbila, najmä prostredníctvom oblasti veľkého zálivu a užších prepojení finančného trhu. Pretrvali však určité hospodárske rozdiely, ako je voľný a otvorený obchod, veľmi malé colné alebo necolné prekážky, dobre chránené vlastníctvo majetku a práva duševného vlastníctva.

Hongkong si naďalej uplatňoval nezávislosť pri vykonávaní obchodných dohôd, stanovovaní menovej politiky nezávisle od Číny a samostatnom zapájaní sa vo vlastnom mene do mnohých medzinárodných organizácií a viacstranných subjektov vrátane Finančnej akčnej skupiny a Svetovej obchodnej organizácie (WTO). Okrem toho bol Hongkong aj naďalej právnou jurisdikciou oddelenou od Číny, pričom si zachoval samostatnú menu neobmedzenú obmedzeniami kapitálu, ako aj regulačné štruktúry na dohľad nad spoločnosťami pôsobiacimi na jeho území. Hospodárska integrácia s Čínou a nedávno ohlásený plán Severnej metropoly patrili medzi hlavné priority vlády. Pokiaľ ide o financie, Hongkong naďalej patril medzi najväčšie kapitálové trhy na svete, pričom sa zameral na posilnenie svojej úlohy v oblasti ekologického financovania a environmentálnej správy, správy sociálnych záležitostí a správy a riadenia spoločnosti, ako aj na užšie prepojenie s čínskym finančným trhom. V roku 2021 dosiahol Hongkong veľmi dobré hospodárske výsledky. Celosvetovo bol treťou najvýznamnejšou investičnou destináciou a šiestym najväčším obchodným hospodárstvom. Zatiaľ čo mnohí zahraniční zamestnanci odchádzali (počet zamestnancov zahraničných podnikov sa za dva roky znížil o 4,1 %, čo je pokles o 20 000 osôb), počet nových spoločností so sídlom mimo Hongkongu (vrátane tých z Číny) a startupov dosiahol rekordnú úroveň. Postavenie Hongkongu ako centra priamych zahraničných investícií (PZI) sa v roku 2020 posilnilo. Podľa Správy Konferencie Organizácie Spojených národov pre obchod a rozvoj o svetových investíciách za rok 2021 (jún) bol Hongkong celosvetovo tretím najväčším investičným centrom. V roku 2021 boli prijaté kľúčové environmentálne právne predpisy (nakladanie s odpadom, nedovolené obchodovanie so zvieratami). V akčnom pláne Hongkongu v oblasti klímy sa stanovil cieľ dosiahnuť uhlíkovú neutralitu do roku 2050; v pláne sa predpokladá zníženie emisií uhlíka o 50 % do roku 2035 v porovnaní s úrovňou z roku 2005 a predbežný cieľ prestať používať uhlie na dennú výrobu elektrickej energie do roku 2035. Po dvoch rokoch poklesu (–1,7 % v roku 2019; –6,1 % v roku 2020) hospodárstvo Hongkongu zaznamenalo za prvých deväť mesiacov roku 2021 medziročný nárast o 7 % . Hospodárstvo podporovali veľmi dobré výsledky v odvetviach obchodu a logistiky a vo finančnom sektore, zatiaľ čo odvetvia maloobchodu, dopravy a výstavby sa stále potýkali s náročným prostredím. Hospodárstvo zostalo pod úrovňou z roku 2018, pričom výsledky vo viacerých odvetviach boli stále nedostatočné. Inflácia bola mierna s medziročným nárastom indexu spotrebiteľských cien o 1,5 % v prvých desiatich mesiacoch roku . Situácia na trhu práce sa zlepšila, pričom sa zaznamenal pokles miery nezamestnanosti zo 7,2 % na začiatku roka 2021 na 4,1 % v novembri 2021 . Miera nezamestnanosti však zostala nad úrovňou zaznamenanou pred krízou spôsobenou ochorením COVID-19. Odvetvie obchodu a logistiky, ktoré tvorí približne 20 % HDP Hongkongu, výrazne prispelo k obnove. HDP z činností dovozu a vývozu sa v prvej polovici roku 2021 medziročne zvýšil o 20,8 %. Tieto výborné výsledky podporil významný nárast hodnoty zahraničného obchodu s tovarom v Hongkongu. Zahraničný obchod dosiahol v prvých desiatich mesiacoch roku 2021 hodnotu 8,3 bilióna HKD (921 miliárd EUR) , čo predstavuje nárast o 26 % v porovnaní s rovnakým obdobím v roku 2020 , ktorý presahuje mieru obnovy svetového obchodu. Finančný sektor bol aj naďalej kľúčovou hnacou silou rastu, pričom v prvej polovici roku 2021 sa zaznamenal nárast finančných a poisťovacích činností o 6,8 %, čo predstavuje zrýchlenie v porovnaní s rovnakými obdobiami v rokoch 2020 (medziročný nárast o 2,6) a 2019 (medziročný nárast o 3,3 %) . Prvotné verejné ponuky akcií (IPO) podporili finančné činnosti. Počas prvých desiatich mesiacov roku 2021 bolo na hongkonskej burze menej prvotných verejných ponúk akcií, boli však vyššie: 76 prvotných verejných ponúk akcií, ktoré celkovo priniesli 291 miliárd HKD (32 miliárd EUR), v porovnaní so 120 prvotnými verejnými ponukami akcií v roku 2020, ktoré celkovo priniesli 251 miliárd HKD. Hongkong bol v roku 2020 celosvetovo druhým najväčším uzlom pre prvotné verejné ponuky akcií (pričom od roku 2009 bol sedemkrát najväčší). Na vyššom počte prvotných verejných ponúk akcií v Hongkongu sa podieľal sprísnený dohľad nad čínskymi firmami kótovanými v Spojených štátoch vzhľadom na presun firiem na hongkonskú burzu. Trhová kapitalizácia na hongkonskej burze dosiahla na konci októbra 2021 výšku 45,3 bilióna HKD (5 biliónov EUR) (medziročný nárast o 4,5 %). Ku koncu septembra 2021 bol Hongkong siedmym najväčším akciovým trhom na svete a štvrtým najväčším akciovým trhom v Ázii (podľa trhovej kapitalizácie), ako aj najväčším offshorovým obchodným centrom s jüanom. Priemerný denný obrat za prvých desať mesiacov roku 2021 bol 175,8 miliardy HKD (19,5 miliardy EUR), čo predstavuje medziročný nárast o 41 % . Napriek tomu na akciovom trhu existovala volatilita a index Hang Seng Hongkongu zaznamenal na konci októbra 2021 stratu na úrovni 8,4 %, čím sa index Hang Seng zaradil medzi indexy s celosvetovo najhoršími výsledkami. Bolo to spôsobené kombináciou obáv spojených so svetovým hospodárstvom a s pandémiou (a to aj v Číne), geopolitickým napätím, vysokým podnikovým dlhom v Číne a regulačným sprísňovaním vo viacerých odvetviach v Číne (technológie, online hazardné hry, vzdelávanie, nehnuteľnosti), a to najmä preto, že na hongkonskom akciovom trhu mali stále dominantné zastúpenie spoločnosti z Číny.

Medzinárodný menový fond (MMF) v júni uviedol, že hongkonský bankový sektor bol naďalej dobre kapitalizovaný, ziskový a podiel nesplácaných úverov bol nízky. Platobná schopnosť bánk bola odolná proti makrofinančným otrasom, za čo vďačí vysokým kapitálovým vankúšom a ziskovosti. Mechanizmus výmenných kurzov, teda systém prepojených výmenných kurzov (LERS), zostal dobre ukotvený a odolný proti otrasom, čo bolo podporené vysokými devízovými rezervami. Okrem toho však MMF konštatoval, že makrofinančná zraniteľnosť bankového systému súvisí s rozsiahlymi prepojeniami na Čínu, napätým oceňovaním nehnuteľností, ako aj s expozíciou voči zmenám nálad na svetovom trhu a vnímania vnútroštátneho rizika. Odvetvia závislé od výdavkov turistov (maloobchod, potraviny a nápoje, doprava, cestovanie, stravovacie a ubytovacie služby) v roku 2021 stále čelili náročnej situácii, keďže aktívny cestovný ruch zostal na veľmi nízkej úrovni. V roku 2018 do Hongkongu zavítalo 65 miliónov návštevníkov (z čoho 78 % tvorili Číňania, pričom podľa odhadov sa podieľali na 40 % maloobchodného predaja mesta), tento počet však v prvých desiatich mesiacoch roku 2021 klesol na 72 458 . Napriek medziročnému rastu o 4,9 % v prvej polovici roku 2021 bol HDP v odvetví ubytovacích a stravovacích služieb stále výrazne nižší ako v roku 2018 (43 % v porovnaní s prvou polovicou roku 2018). Počas prvých deviatich mesiacov roku 2021 sa maloobchodný predaj medziročne zvýšil o 8 %, ale v porovnaní s úrovňou z roku 2018 bol nižší o 28,5 %, a tržby reštaurácií sa medziročne zvýšili o 12,9 %, ale v porovnaní s úrovňou z roku 2018 boli nižšie o 24,2 %. V rovnakom období bola miera obsadenosti hotelov 60 % (v porovnaní s 90 % v roku 2018), čo podporili požiadavky na povinnú karanténu pre prichádzajúcich cestujúcich. Miera nezamestnanosti v odvetviach maloobchodu, ubytovacích a stravovacích služieb v októbri 2021 dosiahla 6,9 %, a teda sa znížila (11,3 % na začiatku roka 2021). Odvetvie letectva (a súvisiace odvetvia) bolo vážne zasiahnuté. V prvých desiatich mesiacoch roku 2021 bol počet letov na hongkonskom medzinárodnom letisku v porovnaní s úrovňou z roku 2018 nižší o 67,5 % a počet cestujúcich sa znížil na zlomok predchádzajúcej úrovne (pokles o 98,3 % v porovnaní s rokom 2018). Odvetvie nákladnej dopravy dosahovalo lepšie výsledky, pričom sa zaznamenal medziročný nárast o 13,7 %, a teda sa takmer vrátil na rovnakú úroveň ako v roku 2018 . Letecké spoločnosti vyjadrili znepokojenie v súvislosti s prísnymi cestovnými obmedzeniami súvisiacimi s pandémiou COVID-19, ktoré im sťažovali plánovanie letov. Niektoré z nich sa rozhodli ukončiť svoju činnosť, zatiaľ čo ostatné zaviedli medzipristátia na inom mieste, aby posádka nemusela zostať v Hongkongu. Odvetvie výstavby zaznamenalo v prvej polovici roka medziročný pokles HDP o 2,0 % a činnosti v oblasti nehnuteľností v rovnakom období medziročne narástli o 2,3 %. Podnikateľské prostredie Z ročného prieskumu zahraničných spoločností v Hongkongu z roku 2021 vyplynulo, že počet zahraničných spoločností (okrem čínskych spoločností) sa v uplynulých dvoch rokoch znížil (o 3,8 %). Tento pokles bol spôsobený znížením počtu regionálnych centrál zahraničných spoločností so sídlom v Hongkongu (o 9,1 %), čo naznačuje, že význam mesta ako regionálneho obchodného centra sa môže čiastočne oslabovať. Tieto údaje potvrdili neoficiálne dôkazy o tom, že spoločnosti obmedzujú svoje činnosti v Hongkongu alebo sa presúvajú do iných ázijských miest. Zatiaľ čo iné ako čínske zahraničné firmy sa v prieskume prepadli, počet čínskych spoločností v Hongkongu v uplynulých dvoch rokoch narástol o 15,6 %. Nižší počet iných ako čínskych zahraničných spoločností začal ovplyvňovať postavenie Hongkongu ako medzinárodného obchodného centra. Súviselo to aj s dostupnosťou talentov a špecializovanej pracovnej sily (podľa uvedeného prieskumu sa počet zamestnancov zahraničných spoločností v Hongkongu za uplynulé dva roky znížil o 4 %, teda o 20 000 zamestnancov). Niektoré spoločnosti zvažovali odchod z Hongkongu. Medzinárodné spoločnosti so sídlom v Hongkongu alebo s regionálnymi výkonnými riaditeľmi v Hongkongu zistili, že činnosť v Hongkongu bola čoraz komplikovanejšia z dôvodu opatrení súvisiacich s ochorením COVID-19 a problémov v oblasti náležitej starostlivosti a dodržiavania predpisov. Niektoré pobočky vrátane bánk sa presúvali do iných miest v regióne. Podnikateľské združenia adresovali hongkonskej vláde otvorené listy, v ktorých vyjadrili znepokojenie v súvislosti s prísnymi opatreniami súvisiacimi s ochorením COVID-19, ktoré by podniky prinútili k tomu, aby zvážili presun mimo Hongkongu. Politický vývoj opísaný v predchádzajúcom texte, ktorý zahŕňa riziká týkajúce sa slobodného prístupu k informáciám, prijatie zákona o národnej bezpečnosti, ochranu údajov a sankcie, mal takisto škodlivý vplyv na podnikateľské prostredie. Spoločnosti boli výrazne zasiahnuté prísnymi cestovnými obmedzeniami súvisiacimi s pandémiou COVID-19. Riadenie regionálnych činností v regióne a/alebo obchodovanie s Čínou, ako aj uskutočňovanie pravidelných služobných ciest bolo čoraz ťažšie. Presun zamestnancov do Hongkongu a/alebo vykonávanie bežných obchodných činností bolo náročnejšie. Spoločnosti závislé od výdavkov turistov takisto stratili zdroj príjmov. Prísne cestovné obmedzenia a dlhá povinná hotelová karanténa sa v roku 2021 vzťahovali na väčšinu prichádzajúcich cestujúcich. Na väčšinu zahraničných obyvateľov bez trvalého pobytu sa takisto vzťahoval zákaz vstupu do Hongkongu. V novembri sa zrušilo zopár existujúcich výnimiek, a to aj pre väčšinu diplomatov. Cestovné obmedzenia sú zachované s cieľom dosiahnuť opätovné otvorenie hraníc s Čínou. Hranice napriek tomu zostali zatvorené a Hongkong bol väčšinou izolovaný od Číny aj zvyšku sveta. Vládna podpora a fiškálna situácia

Vláda naďalej podporovala hospodárstvo zasiahnuté pandémiou. Súčasťou rozpočtu na roky 2021 – 2022 boli jednorazové podporné opatrenia vo výške približne 81 miliárd HKD (9 miliárd EUR), čo je pokles zo 122 miliárd HKD v predchádzajúcom rozpočte a z 300 miliárd HKD (33 miliárd EUR, 11 % HDP), ak sa zahrnú aj dodatočné balíky, ktoré boli zavedené. Oznámené opatrenia zahŕňali nižšiu daň zo ziskov a z príjmov, odpustenie určitých poplatkov súvisiacich s podnikaním, úľavy na platbu nájomného za vládne nehnuteľnosti a vládne systémy záruk za úvery (pre spoločnosti a nezamestnané osoby). Všetci obyvatelia dostali elektronické poukazy na nákup v hodnote 5 000 HKD (555 EUR), a to bez ohľadu na ich finančnú situáciu. Očakáva sa, že Hongkong tretí rok po sebe prekoná svoj maximálny rozpočtový deficit vo finančnom roku 2021 – 2022 končiacom v marci 2022. V prvých siedmich mesiacoch do októbra 2021 dosiahol deficit 112 miliárd HKD (12,42 miliardy EUR). Predstavovalo by to výrazné zlepšenie po deficite na úrovni 250 miliárd HKD (približne 10 % HDP) v predchádzajúcom finančnom roku, bolo by to však pre hospodárstvo zvyknuté dosahovať rozpočtový prebytok naďalej neobvyklé (vo finančnom roku 2019 – 2020 sa zaznamenal prvý deficit za 15 rokov). Deficit bol vo veľkej miere financovaný čerpaním dostatočných fiškálnych rezerv mesta . V dôsledku toho sa výška rezerv znížila z 1 160 miliárd HKD v marci 2020 na 816 miliárd HKD (90,49 miliardy EUR) na konci októbra 2021. V rozpočte na roky 2021 – 2022 vláda predpokladá, že rozpočtový deficit pretrvá až do roku 2025 alebo dlhšie a že výška rezerv by sa v roku 2025 mohla znížiť na 775 miliárd HKD (86 miliárd EUR). Zodpovedalo by to očakávaným 15-mesačným výdavkom na súčasných úrovniach, čo je o desať mesiacov menej v porovnaní s rokom 2018. V roku 2021 sa kolkové poplatky za prevod akcií zdvihli z 0,1 % na 0,13 % a zvýšila sa daň pri prvej registrácii, ako aj poplatok za osvedčenie o evidencii v prípade súkromných vozidiel, čo prinieslo dodatočné príjmy. Na strane výdavkov sa zaznamenal medziročný pokles celkových verejných výdavkov z rozpočtu na roky 2021 – 2022 o 10,3 %. Obchodná politika V roku 2021 nadobudla platnosť dohoda o voľnom obchode a dohoda o podpore a vzájomnej ochrane investícií s ASEAN (podpísaná v roku 2017) s Kambodžou. Do konca roka bola dohoda v plnej platnosti s desiatimi členmi ASEAN. V júni nadobudla platnosť dohoda o podpore a vzájomnej ochrane investícií s Mexikom. Hongkong vyjadril záujem pripojiť sa k dohode o Regionálnom komplexnom hospodárskom partnerstve, hneď ako to bude možné. V máji Hongkong prerušil činnosť svojho Hospodárskeho, obchodného a kultúrneho úradu na Taiwane, hoci Taiwan bol jeho druhým najväčším obchodným partnerom. Vláda vysvetlila, že tak rozhodla vzhľadom na zasahovanie Taiwanu do záležitostí Hongkongu. Vo svojom nedávnom politickom prejave predsedníčka výkonnej rady Carrie Lamová navrhla viacero politík pre hospodárstvo OAO vrátane ďalšieho posilňovania úlohy Hongkong vo finančnom sektore. Hongkong si dal za cieľ stať sa medzinárodným centrom ekologického financovania s ambíciou vytvoriť trh s uhlíkom v spolupráci s platformou Guangzhou Futures Exchange. Odborníci v oblasti environmentálnej správy, správy sociálnych záležitostí a správy a riadenia spoločnosti budú zaradení na hongkonský zoznam talentov. Znamenalo to, že odborníkom v oblasti environmentálnej správy, správy sociálnych záležitostí a správy a riadenia spoločnosti sa umožní prisťahovalectvo podľa systému prijímania kvalitných migrantov. Regionálna integrácia Predsedníčka výkonnej rady Carrie Lamová predstavila koncepciu Severnej metropoly, oblasti s rozlohou 300 kilometrov štvorcových, ktorá bude „najvýznamnejšou oblasťou“ mesta, s cieľom uľahčiť integráciu so Šen-čenom a prepojiť mesto s oblasťou veľkého zálivu. V Severnej metropole bude žiť približne 2,5 milióna obyvateľov, pričom celkový počet pracovných miest sa má zvýšiť zo súčasných 116 000 na približne 650 000, a to vrátane 150 000 pracovných miest v oblasti informačných technológií. Integrácia s oblasťou veľkého zálivu je podporená viacerými iniciatívami: 14. päťročným plánom Číny (vrátane oblasti veľkého zálivu Kuang-tung – Hongkong – Macao), komplexnou reformou zameranou na prehĺbenie a otvorením zóny spolupráce v odvetví moderných služieb Qianhai Šen-čen – Hong Kong, hospodárskym rozvojom v oblasti vnútroštátneho a medzinárodného duálneho obehu, ako aj iniciatívou Jedno pásmo, jedna cesta. Rozvoj inovácií a technologický rozvoj sú kľúčovými cieľmi v rámci uvedených iniciatív.

Predsedníčka výkonnej rady Carrie Lamová okrem toho navrhla, aby sa umožnilo denominovať akcie obchodované prostredníctvom obchodu smerom na juh v rámci systému Stock Connect v čínskych jüanoch. Vláda podporovala hongkonskú burzu, aby presadzovala spoluprácu s platformou Guangzhou Futures Exchange pri vyvíjaní finančných produktov súvisiacich s obchodovaním s emisiami uhlíka, a posúdila uskutočniteľnosť plánu Hongkongu stať sa regionálnym centrom obchodu s emisiami uhlíka. Hongkong sa zameral na ďalší rozvoj cezhraničného obchodu s jüanom, pričom vyvíjal offshorové produkty s jüanom a podporoval cezhraničné finančné technológie (Fintech). V roku 2021 sa prijali dôležité environmentálne politiky, ako je projekt v oblasti odpadov, plán pre elektrické vozidlá a akčný plán v oblasti klímy do roku 2050. Pokiaľ ide o zmenu klímy, predsedníčka výkonnej rady Carrie Lamová oznámila, že Hongkong ako medzinárodné čínske mesto a v rámci celkového záväzku Číny zníži emisie uhlíka o 50 % do roku 2035 v porovnaní s úrovňou z roku 2005 a dosiahne uhlíkovú neutralitu do roku 2050. V ďalších 15 až 20 rokoch by vláda vyčlenila približne 27 miliárd EUR na financovanie opatrení na zmiernenie zmeny klímy a adaptáciu na ňu. Vláda zriadila Úrad pre zmenu klímy a uhlíkovú neutralitu a v októbri 2021 predstavila akčný plán v oblasti klímy. V máji 2021 bol spustený grantový program v oblasti ekologického a udržateľného financovania s cieľom poskytovať dotácie oprávneným emitentom dlhopisov a úverovým dlžníkom. Počas roku 2021 sa zdvojnásobil strop v rámci vládneho programu zelených dlhopisov na 200 miliárd HKD (22 miliárd EUR), čo pomohlo vláde podporiť miestny trh so zelenými dlhopismi a zároveň pokročiť pri dosahovaní cieľa uhlíkovej neutrality mesta. V roku 2021 sa dokončili tri dodatočné ponuky vládnych zelených dlhopisov: vo výške 2,5 miliardy USD v januári, 1 miliarda USD a 1,75 miliardy EUR v novembri 2021 a ďalších 5 miliárd RMB neskôr v tom istom mesiaci (po prvej emisii vo výške 1 miliarda USD v roku 2019). III. Vzťahy medzi Hongkongom a Čínou Ústredná vláda sa ujala čoraz viditeľnejšej úlohy v politických a hospodárskych záležitostiach Hongkongu. Dňa 28. januára bola verejnosti predstavená zásada „vlasteneckého riadenia Hongkongu“ ako základ zásady „jedna krajina, dva systémy“, keď predsedníčka výkonnej rady Carrie Lamová prezentovala svoju výročnú správu prezidentovi Si Ťin-pchingovi. Národný ľudový kongres prijal právne predpisy o Hongkongu druhý rok po sebe. Národný ľudový kongres 11. marca schválil rozhodnutie o zlepšení volebného systému Osobitnej administratívnej oblasti Hongkong s okamžitou účinnosťou. Vo vysvetľujúcom dokumente rozhodnutia sa uviedli „medzery a nedostatky“ v hongkonskom volebnom systéme a jeho cieľom bolo zabezpečiť, aby Hongkong spravovali „vlastenci“. Úloha styčného úradu ústrednej vlády v Hongkongu sa vyvíjala. Jeho riaditeľ sa intenzívnejšie zapájal a oslovoval obyvateľov Hongkongu. Styčný úrad ústrednej vlády, ktorý sa rozrástol o 100 zamestnancov, uplatňoval čoraz väčší vplyv na tvorbu politiky a na politické zriadenie Hongkongu, pričom spochybnil udržiavanie vysokého stupňa autonómie Hongkongu. Politiky Hongkongu sa čoraz viac zosúlaďovali s politikami Číny. Hongkong bol zaradený do päťročného plánu ČĽR so zameraním na integráciu v rámci oblasti veľkého zálivu. V novembri sa v komuniké zo 6. plenárneho zasadnutia strany prvýkrát spomenul Hongkong v uznesení o histórií a podporila sa zásada „vlasteneckého riadenia Hongkongu“. Čína bola najväčším partnerom Hongkongu v oblasti obchodu s tovarom, pričom za prvých desať mesiacov roku 2021 na ňu pripadalo 60 % celkového vývozu a 45 % celkového dovozu Hongkongu. OAO bola zase pre Čínu významným obchodným centrom a piatym najväčším obchodným partnerom Číny v prvých desiatich mesiacoch roku 2021. Čínska provincia Kuang-tung bola pre Hongkong aj naďalej významnou základňou pre pasívny zušľachťovací styk. Dohoda o užšom hospodárskom partnerstve s Čínou (2003) bola najpodstatnejšou obchodnou dohodou Hongkongu. V rámci dohody sa tento rok nevykonala žiadna veľká zmena. Hongkong bol takisto naďalej kľúčovým daňovým rajom a centrom pre investície Číny. Na konci roka 2020 predstavovala Čína najväčší zdroj priamych zahraničných investícií prichádzajúcich do Hongkongu s výnimkou daňových rajov a najvýznamnejšiu destináciu pre priame zahraničné investície odchádzajúce z Hongkongu, pričom na ňu pripadalo 27 %, resp. 47 % celkového stavu týchto investícií . Hongkong zase zostal hlavnou destináciou pre priame zahraničné investície Číny a hlavným zdrojom priamych zahraničných investícii do Číny, čo v každom smere predstavovalo viac než polovicu celkového objemu. V Hongkongu bolo kótovaných 1 350 čínskych podnikov, čo predstavuje 80 % celkovej trhovej kapitalizácie mesta. Kapitálové trhy Hongkongu a Číny boli spojené prostredníctvom systému Stock Connect, ktorý prepája hongkonskú burzu s jej náprotivkami v Šanghaji a Šen-čene, a systému Bond Connect na spoločný prístup na trhy s dlhopismi.

Hongkong posilnil svoj prednostný vzájomný prístup na čínsky kapitálový trh. V druhej polovici roku 2021 boli spustené dve iniciatívy: program prepojenia správy majetku (program „Wealth Management Connect“) v oblasti veľkého zálivu a južná vetva systému Bond Connect. Dopĺňajú existujúce kanály. V septembri 2021 ústredná vláda oznámila, že plánuje rozšírenie a ďalšie otvorenie zóny spolupráce v odvetví moderných služieb Qianhai Šen-čen – Hong Kong (zóna Qianhai) v Šen-čene. Zóna bola vytvorená pred viac než desiatimi rokmi a pôsobilo v nej približne 11 500 podnikov s majetkovou účasťou v Hongkongu. Ďalší rozvoj v súvislosti s oblasťou veľkého zálivu zahŕňal: i) ustanovujúcu odbornú justičnú skúšku pre oblasť veľkého zálivu, pričom uchádzači získali osvedčenie o vykonávaní právnej praxe (oblasť veľkého zálivu) s cieľom poskytovať právne služby v rámci oblasti veľkého zálivu v špecifických občianskych a obchodných záležitostiach (vrátane súdnych sporov); ii) vytvorenie rámca pre spoluprácu v likvidačnom konaní; iii) otvorenie ďalších programov v oblasti vedy a technológií na vnútroštátnej úrovni pre Hongkong a iv) podporu rovnocennosti kvalifikácií pre architektov a inžinierov. IV. Bilaterálne vzťahy a spolupráca medzi EÚ a Hongkongom v roku 2021 Druhý rok po sebe sa nemohli uskutočniť návštevy na vysokej úrovni z inštitúcií EÚ. Úrad EÚ sa často stretával s predstaviteľmi vlády, poslancami, akademickou obcou a občianskou spoločnosťou, hoci to bolo náročnejšie ako v predchádzajúcich rokoch. V roku 2021 sa druhýkrát po sebe neuskutočnil výročný štruktúrovaný dialóg medzi EÚ a Hongkongom. V roku 2021 predstavovala EÚ najväčšiu zahraničnú podnikateľskú komunitu v Hongkongu pred Japonskom, Spojenými štátmi a Spojeným kráľovstvom. Do júna 2021 si v Hongkongu založilo podnik 1 614 spoločností z EÚ a mnohé z nich využívali Hongkong ako regionálnu centrálu. Podniky z EÚ pôsobili v širokej škále odvetví, a to aj vo finančných a v obchodných službách, obchode, logistike, maloobchode, odvetví potravín a nápojov a vo výstavbe. Na základe ročného prieskumu zahraničných spoločností, ktorý vykonal Úrad pre sčítanie obyvateľstva a štatistiku , počet spoločností z EÚ zaznamenal v uplynulých dvoch rokoch mierny nárast (+0,7 %) a dosiahol 1 614. V uvedených číselných údajoch sa však nezohľadňujú spoločnosti z EÚ, ktoré ukončili určité činnosti a/alebo znížili počet zamestnancov alebo ich presunuli a zároveň zostali v Hongkongu. V roku 2021 dosiahol dvojstranný obchod s tovarom hodnotu 30,5 miliardy EUR, čo je medziročný nárast o 2,5 % v porovnaní s rokom 2020. Vývoz tovaru z EÚ do Hongkongu dosiahol hodnotu 23,5 miliardy EUR, zatiaľ čo hodnota dovozu z Hongkongu bola 7 miliardy EUR, čo pre EÚ predstavovalo prebytok vo výške 16,5 miliardy EUR . EÚ bola v roku 2021, po Číne a Taiwane, tretím najväčším partnerom Hongkongu v oblasti obchodu s tovarom . Hongkong bol aj naďalej významnou platformou pre obchod medzi Čínou a EÚ. Dvojstranný obchod so službami medzi EÚ a Hongkongom dosiahol v roku 2020 hodnotu 27,2 miliardy EUR (medziročný pokles o 2,5 %,) , pričom dovoz z Hongkongu do EÚ dosiahol hodnotu 9,8 miliardy EUR a vývoz z EÚ do Hongkongu predstavoval 17,4 miliardy EUR. Pre EÚ to predstavovalo obchodný prebytok vo výške 7,6 miliardy EUR. Predbežné údaje za rok 2021 ukazujú silný rast dvojstranného obchodu so službami s Hongkongom v prvých troch štvrťrokoch (medziročný nárast o 23,1 % na 24,5 miliardy EUR) . Dvojsmerné investície medzi EÚ a Hongkongom klesli o takmer štvrtinu, zostali však vysoké: podľa najnovších údajov investície z Hongkongu do EÚ dosiahli hodnotu 162 miliárd EUR a investície z EÚ do Hongkongu dosiahli hodnotu 128 miliárd EUR. Pokiaľ ide o dohodu o colnej spolupráci a vzájomnej administratívnej pomoci medzi EÚ a Hongkongom a akčný plán presadzovania colných predpisov v oblasti práv duševného vlastníctva, plánované operačné činnosti boli ovplyvnené krízou spôsobenou ochorením COVID-19. Hongkong bol aj naďalej druhým hlavným miestom pôvodu tovaru porušujúceho práva duševného vlastníctva dovážaného do EÚ, hoci sa tento tovar nevyrobil na jeho území. V roku 2021 sa napriek viacerým žiadostiam v Hongkongu neuskutočnili stretnutia s vedením oddelenia pre clá a spotrebné dane. Pokiaľ ide o zdaňovanie, skupina pre kódex správania začala komunikáciu s jurisdikciami, ktoré boli identifikované ako príslušné v súvislosti s ich oslobodením od zdaňovania príjmov zo zahraničných zdrojov, vrátane Hongkongu. Na základe dialógu a poskytnutých informácií bol Hongkong vyzvaný, aby sa zaviazal k reforme režimu oslobodenia od zdaňovania príjmov zo zahraničných zdrojov, keďže sa zistil nesúlad. Orgánom sa okrem toho uložila povinnosť vykonať reformu do konca roka 2022. Pokiaľ ide o výskum, vedu a inovácie, hongkonské úrady v roku 2021 zverejnili dve výzvy na podávanie žiadostí na podporu účastníkov programu Horizont 2020 z OAO. EÚ a Hongkong skúmali rozšírenie existujúceho systému spolupráce v rámci nového hlavného programu EÚ Horizont Európa.